DOCUMENTAR privind regimul incompatibilităţilor cu statutul de membru al Parlamentului

 

Autenticitatea reprezentării cetăţenilor în forurilor legislative este asigurată de o serie de măsuri de protecţie, unele legate de modul de desemnare a reprezentanţilor, altele, de condiţiile de exercitare a mandatului.

Alături de regimul imunităţii şi al neresponsabilităţii parlamentarilor pentru opiniile politice şi voturile exprimate, independenţa acestora trebuie avută în vedere în egală măsură şi aceasta atât în ceea ce priveşte veniturile acestora, cât şi activităţile şi interesele lor private. Din această perspectivă, cel ales are obligaţia să opteze între funcţia sa electivă şi o activitate a cărei exercitare este interzisă pe durata mandatului politic, într-un termen care variază de la un regim parlamentar la altul.

Trebuie remarcat faptul că, deşi incompatibilitatea este o instituţie esenţialmente adaptată protecţiei independenţei parlamentarului, iniţial faţă de executiv şi apoi faţă de interesele private, semnificaţia sa nu este univocă şi se poate recurge la ea şi în temeiul altor consideraţii.

Pe de altă parte, conform unui punct de vedere destul de răspândit, incompatibilitatea răspunde cerinţei de îndeplinire normală, firească a activităţilor care nu ar fi supuse aservirii politice, influenţelor partizane sau intereselor electorale.

Incompatibilitaţile de funcţii asigură nu numai buna funcţionare a instituţiei parlamentare, ci şi protecţia celui ales faţă de tentaţiile care l-ar putea deturna de la exercitarea atribuţiilor ce-i revin în virtutea mandatului politic, precum şi faţă de acele tentaţii care rezultă dintr-o prea mare dependenţă faţă de electoratul său.

Incompatibilitatea apare în acelaşi timp ca mijloc de înlesnire a disponibilităţii celui ales, în scopul exercitării cu conştiinciozitate a misiunii sale, precum şi ca element de ordine în repartizarea competenţelor instituţionale, evitându-se ca participarea aceloraşi persoane la organe statale distincte sa încalce regulile constituţionale şi principiul separării puterilor în stat.

Alături de incompatibilitate subzistă şi regula conform căreia cel ales nu este obligat să opteze pentru una din funcţii, ci beneficiază de suspendarea activităţii incompatibile pe toată durata mandatului. 

Faţă de neeligibilitate, care atrage după sine interzicerea depunerii candidaturii, incompatibilitatea nu interzice depunerea unei candidaturi, ci se constituie ca o piedică juridică împotriva păstrării mandatului electiv obţinut.

Aşa cum vom vedea în cele ce urmează, incompatibilităţile mandatului de parlamentar cu funcţiile publice elective sau nonelective sunt prevăzute în constituţii şi în regulamentele parlamentare, iar cele legate de funcţiile private sunt cuprinse în legi speciale, toate acestea neputând fi deduse pe cale de interpretare.

Categorii de incompatibilităţi

1. Incompatibilitatea mandatului politic cu o funcţie publică non-electivă

De vreme ce drepturile de care se bucură parlamentul au fost câştigate de regulă printr-o luptă cu monarhia, prima grijă a legiuitorului a fost să pună parlamentarii la adăpost faţă de influenţa guvernului. Altfel spus, scopul majorităţii incompatibilităţilor este acela de a preveni alcătuirea parlamentului din acele persoane care constiuie subiectul controlului guvernamental, în virtutea legăturilor profesionale sau a dependenţei economice.

Prin urmare, criteriul cel mai des folosit ca indicator de incompatibilitate este numirea de către guvern într-o funcţie sau remunerarea din fonduri publice.

Practic, toţi funcţionarii publici cad sub incidenţa acestei incompatibilităţi. În ţări precum Germania, Elveţia, Marea Britanie, SUA ş.a. membrii parlamentului nu pot deţine o funcţie publică în timpul mandatului lor.

In Belgia, o lege din 6 august 1931 arată că membrii Camerelor legislative nu pot fi în acelaşi timp funcţionari sau salariaţi ai statului (grefier provincial), reprezentanţi ai administraţiilor publice, agenţi ai vistieriei statului sau comisari ai guvernului pe lângă societăţile anonime.

Membrii Camerelor nu pot fi numiţi în funcţii salarizate de stat, decât la cel puţin un an de la încetarea mandatului.

În Franţa, Codul electoral stipulează incompatibilitatea mandatului de deputat /senator cu următoarele funcţii: preşedinte şi membru în consiliul de administraţie, director general şi director general adjunct, exercitate în cadrul întreprinderilor naţionale şi instituţiilor publice naţionale. Consiliul Constituţional a opinat că incompatibilitatea enunţată de Codul electoral se aplică doar acelor funcţii exercitate în sânul societăţilor publice naţionale, nu şi celor din cadrul întreprinderilor publice locale.

Incompatibilitatea între statutul de funcţionar şi mandatul de parlamentar cunoaşte două excepţii referitoare la profesorii titulari de catedră sau însărcinaţi cu conducerea lucrărilor de cercetare şi miniştrii cultelor şi delegaţii guvernului în administraţia cultelor din departamentele din Alsace-Moselle.

Situaţia în care guvernul însărcinează parlamentarii cu o misiune pe o durată determinată ( ambasadori, prefecţi, guvernatori) constituie o derogare de la principiul incompatibilităţii cu funcţiile publice. Codul electoral stipulează însă că acest tip de cumul de funcţii nu poate dura mai mult de 6 luni. Cu toate acestea, Primul-ministru este acela care stabileşte caracterul temporar al misiunii cu care este însărcinat parlamentarul.

De asemenea, exercitarea funcţiilor conferite de un stat membru al Uniunii Europene, de un alt stat străin ori de către o organizaţie internaţională şi remunerate din fondurile acestora este incompatibilă cu mandatul de deputat sau senator.

În Luxemburg, Constituţia stipulează în art. 54 că mandatul de deputat este incompatibil cu funcţia de membru al Consiliului de Stat, funcţia de magistrat, de membru al Curţii de Conturi, funcţia de comisar de district, cu cea de perceptor sau agent contabil al statului şi cu funcţia de militar activ de carieră. Art. 100 din Legea din 5 august. 1968 prevede incompatibilităţile cu următoarele funcţii: consilier adjunct al guvernului, ministrul cultelor remunerat de stat, funcţionarii care exercită cu titlu principal o activitate remunerată de stat şi cadrele didactice care predau în învăţământul primar.

Deputatul numit de către guvern într-o funcţie remunerată, pe care o acceptă, încetează imediat de a-şi mai exercita mandatul politic şi nu îşi reia funcţia decât în urma unei noi alegeri.

În situaţia în care deputatul optează pentru mandatul de parlamentar, el este scos la pensie din oficiu şi are dreptul, începând cu prima lună după depunerea jurământului la o pensie specială din partea statului.

În Elveţia, membrii Consiliului Federal nu pot exercita o altă funcţie în serviciul Confederaţiei sau al unui canton ori o altă activitate profesională. Ei nu pot exercita funcţii de conducere, de membru în administraţie, de organ supraveghetor sau de organ de control într-o societate sau întreprindere cu scop lucrativ.

În interiorul statului federal, incompatibilităţile parlamentare se caracterizează prin aplicarea acestora adunărilor legislative federate, fie direct membrilor lor, fie în legătură cu apartenenţa simultană la adunările federale şi la cele federate. Particularitatea dreptului elveţian constă în faptul că se acordă o mare autonomie cantoanelor, care au prerogativa de a adăuga la normele juridice federale relative la incompatibilităţi. Cu toate acestea, trebuie să se facă distincţia între regulile relative la mandatul de deputat în Consiliul naţional ( reprezintă cetăţenii ) şi cele care se referă la funcţia de membru în Consiliul statelor ( asigură reprezentarea directă a cantoanelor ). În ambele situaţii dreptul cantonal nu poate deroga de la dreptul federal, dar acesta se poate aplica acelor incompatibilităţi legate de exercitarea funcţiilor publice sau ecleziastice de către membrii Consiliului statelor.

În Germania, funcţionarii şi magistraţii aleşi în Bundestag sunt scoşi la pensie din oficiu de la data acceptării mandatului şi doar pe durata acestuia, garantându-li-se dreptul la reintegrarea în funcţie. Pentru agenţii contractuali de drept privat, suspendarea contractului se substituie pensionării. Funcţionarul sau magistratul primeşte, pentru luna în cursul căreia acceptă mandatul de deputat în Bundestag, un salariu egal cu cel primit pentru exercitarea funcţiei pe care o deţinea, iar după expirarea acestui termen va primi şi o pensie specială.

Potrivit codului de conduită al membrilor Bundestag-ului, aceştia sunt obligaţi să informeze în scris preşedintele acestei camere în legătură cu activitatea desfăşurată anterior dobândirii calităţii de deputat, precum şi cu activitatea sa în consilii de administraţie sau dacă are şi alte venituri.

În Italia regula incompatibilităţii dintre mandatul de parlamentar şi funcţiile publice nonelective instituite de Statutul albertin a fost abrogată printr-o lege din 1928. Cu toate acestea, diverse dispoziţii legislative interzic cumulul funcţiilor administrative cu mandatul parlamentar.

Angajaţii statului sau ai altor administraţii publice, precum şi funcţionarii instituţiilor de drept public supuse controlului statului, care au fost aleşi deputaţi beneficiază de suspendarea din funcţie pe perioada mandatului.

Principiul incompatibilităţii se aplică şi în situaţia în care parlamentarii sunt numiţi de către guvern în funcţii care urmează a fi exercitate în cadrul instituţiilor publice sau private. Excepţie fac organismele culturale, cele de asistenţă socială, religioase şi de învăţământ.

Totodată, parlamentarii nu pot deţine simultan funcţia de administrator , preşedinte lichidator sau comisar al Curţii de conturi, director general, consilier juridic sau administrativ în asociaţiile prestatoare de servicii în numele statului sau al administraţiei publice. 

În Marea Britanie, membrii clerului bisericii anglicane, ai bisericii Scoţiei şi ai bisericii romane nu pot exercita un mandat parlamentar.

În fapt, nu există un veritabil sistem de incompatibilităţi în dreptul parlamentar britanic, dar o serie de cutume străvechi interzic membrilor celor două camere sa exercite o activitate profesională susceptibilă de a aduce atingere independenţei acestora.

Pe de o parte, conform tradiţiei, funcţionarii şi agenţii publici nu pot face parte din Parlament, iar pe de altă parte, activităţile private nu au fost niciodată considerate ca incompatibile cu exercitarea funcţiei de deputat.

De asemenea, nu pot fi membri în Camera Comunelor cei care activează în din forţele armate ale Coroanei, membrii adunărilor legislative ale statelor şi teritoriilor din cadrul Commonwealth-ului, funcţionarii din comisiile şi juridicţiile administrative, cei care lucrează în întreprinderi sau instituţii publice.

Statele scandinave formează un ansamblu destul de omogen şi original în ceea ce priveşte regimul incompatibilităţilor parlamentare. Acolo unde există, incompatibilităţile au fost instituite mai mult din raţiuni de organizare a puterilor constituţionale şi mai puţin pentru a se asigura independenţa parlamentarilor faţă de activităţile profesionale. În plus, constituţiile enunţă frecvent principiul conform căruia nici un membru al Parlamentului nu ar trebui sa fie împiedicat să exercite şi alte funcţii.

În Finlanda, magistraţii şi militari activi nu pot face parte din Camera Reprezentanţilor.

În alte state, incompatibilitatea se aplică doar funcţionarilor publici de rang înalt: şeful poliţiei (Canada), preşedintele Curţii de Conturi (Irlanda), preşedintele şi vicepreşedintele Curţii de Conturi (Austria).

2. Incompatibilitatea cu o funcţie ministerială

Incompatibilitatea funcţiilor ministeriale cu cele parlamentare constituie regula în regimurile bazate pe separarea formală a puterilor şi este una dintre caracteristicile regimurilor prezidenţiale. 

Cu excepţia Belgiei, Franţei, Olandei, Norvegiei şi Suediei, în majoritatea regimurilor parlamentare combinarea funcţiilor ministeriale cu cele parlamentare nu este numai permisă, ci chiar încurajată, în scopul consolidării legăturilor dintre cele două organisme. 

În Norvegia, dispoziţiile constituţionale instituie două tipuri de incompatibilităţi: prima priveşte persoanele alese în mai multe circumscripţii electorale, iar cea de-a doua se referă la membrii Consiliului de Stat. Aceeaşi interdicţie se aplică şi persoanelor ataşate serviciilor diplomatice şi consulare.

În Germania, constituţiile landurilor Renania-Westfalia şi Saxonia Inferioară prevăd în mod expres că funcţia de ministru al landului este incompatibilă cu cea de deputat în Budestag.

În Irlanda, conform Constituţiei, primul ministru, viceprim-ministrul şi ministrul de finanţe sunt obligaţi să fie membri ai Camerei Reprezentanţilor, în timp ce ceilalţi membri ai guvernului pot deţine un loc fie în Camera Reprezentanţilor, fie în Camera Lorzilor. 

În Marea Britanie cutuma impune ca primul-ministru să fie membru în Camera Comunelor, iar ministrul justiţiei, în Camera Lorzilor.

În Spania, titularii celor mai importante funcţii ministeriale sunt obligaţi să deţină un loc în Parlament.

3. Incompatibilitatea cu funcţiile judecătoreşti

La baza acestei incompatibilităţi stă acelaşi principiu al separării puterilor şi necesitatea de a distinge între parlament şi guvern.

Într-o serie de state, acest tip de incompatibilitate se aplică sistemului judecătoresc în ansamblul său (Belgia, Franţa, Elveţia, Germania, Canada), în timp ce în altele el se aplică doar judecătorilor de la instanţele superioare: membrilor Curţii Constituţionale, ai Curţii Supreme şi ai Curţii Supreme Administrative, în Austria; membrilor Curţii Supreme şi ai Curţii Supreme Administrative, în Finlanda.

Deţinerea unui mandat parlamentar şi a unei funcţii judecătoreşti nu pune probleme în ţări precum Marea Britanie, SUA, Danemarca, Suedia.

4. Incompatibilitatea cu alte funcţii elective

În genere, nimeni nu poate fi, simultan, membru în ambele Camere legislative.

În Franţa, în privinţa reglementării cumulului de mandate elective, prima interdicţie are în vedere mandatul de deputat şi cel de senator. Această incompatibilitate nu este o cauză de ineligibilitate, dar orice deputat ales senator sau orice senator ales deputat încetează prin acest fapt să mai facă parte din prima adunare al cărei membru era. Mandatul de parlamentar este incompatibil şi cu funcţia de membru în Consiliul economic şi social, de membru în Consiliul guvernamental al teritoriilor de peste mări sau de membru în Consiliul Superior al Magistraturii.

Legea organică din 30 dec. 1985 prevede că mandatul de parlamentar este incompatibil cu următoarele mandate electorale: deputat european, consilier regional, consilier general, consilier al Parisului, membru al unei adunări din teritoriile de peste mări, primar al unei comune cu peste 20000 de locuitori sau vice-primar al unei comune cu peste 100000 de locuitori. 

În Marea Britanie incompatibilitatea cumulului este produsul unei cutume. Practica constiuţională interzice ca un membru în consiliul municipal, în consiliul districtual sau în consiliul de comitat să deţină, simultan, un loc în Camera Comunelor. Această regulă se impune şi titularilor unei funcţii executive, precum şi celor care deţin un mandat într-o adunare deliberativă, dar ea nu se aplică membrilor Camerei Lorzilor, întrucât aceştia nu sunt aleşi.

În Germania, deputaţii aleşi în Bundestag renunţă, de regulă, la mandatele lor locale. Cumulul unui mandat federal în Bundestag cu un mandat local în Dietă (Landtag) este permis, dar în practică acest lucru se întâmplă destul de rar.

În schimb, apartenenţa simultană la un Landtag ( adunarea reprezentativă a landului ) şi la Bundesrat este interzisă prin Constituţiile anumitor landuri.

Funcţiile elective comunale sau de district şi cea de membru al unei adunări de la nivelul landului nu sunt motive de incompatibilitate.

În Spania cumulul mandatului local cu cel de membru în Congresul Deputaţilor sau în Senat constituie excepţia. Constituţia interzice însă apartenenţa simultană la cele două Camere ale Parlamentului. Art. 57 din Constituţie interzice cumulul unui mandat într-o adunare a unei comunităţi autonome cu cel de deputat în Congres. 

În Italia, Constituţia interzice cumulul mandatului de consilier regional cu cel de parlamentar. Caracterul excepţional al acestei incompatibilităţi dintre mandatele elective locale şi cele naţionale se explică prin specificul regionalizării din Italia. Regiunile italiene nu au fost concepute ca organe de pură descentralizare administrativă, ci ca entităţi înzestrate cu autonomie politică, ca centre democratice de auto-guvernare capabile să aplice o orientare politică locală conformă cu interesele lor particulare.

În SUA, Constituţia federală interzice unui membru al Congresului să deţină o funcţie civilă oficială, dar ea nu interzice în mod expres şi deţinerea unui mandat electiv local. Camerele s-au opus însă întotdeauna cumulului unui mandat în Congresul SUA cu cel de guvernator/membru într-una dintre adunările unui stat federat.

În Danemarca, în absenţa unei reglementări, anumite partide politice impun membrilor acestora o limitare a cumulului de funcţii. O asemenea formă de reglementare se aseamănă cu un cod deontologic al statutului de parlamentar.

5. Incompatibilitatea cu activităţile din sectorul privat

În scopul garantării independenţei parlamentarilor faţă de influenţele financiare şi economice şi pentru a împiedica folosirea în interes propriu a mandatului lor în anumite profesii, o serie de state au considerat că este necesar să se extindă sfera incompatibilităţii spre sectorul profesiilor şi activităţilor private.

În Franţa, dacă se interzice, în principiu, cumulul mandatului parlamentar cu o funcţie publică, nu la fel stau lucrurile atunci când un deputat sau senator exercită o activitate în sectorul privat. În acest caz există însă câteva excepţii:

Codul electoral interzice parlamentarului să înceapă exercitarea unei activităţi de consiliere pe care nu o avea înainte de începerea mandatului. 

În al doilea rând, acelaşi cod interzice oricărui deputat/senator să se folosească de numele şi calitatea sa în materialele publicitare ale instituţiilor fianaciare/bancare, industriale sau comerciale. Fondatorii, directorii sau preşedinţii societăţilor cu obiect comercial, industrial sau financiar, care au folosit sau au permis sa se folosească numele şi/sau calitatea unui parlamentar în materiale publicitare, vor fi pedepsiţi cu închisoare de la 1 la 6 luni şi/sau amendă cuprinsă între 2000 şi 10000 franci.

Nu în ultimul rând, este limitată exercitarea profesiei de avocat acelor persoane care deţin un mandat parlamentar. În acest sens, avocaţilor li se interzice să pledeze în cazurile în care statul este parte în proces. Asfel, se interzice avocatului înscris în Barou şi învestit cu mandat de deputat/senator să îndeplinească, direct sau prin intermediul unui asociat, colaborator sau asistent, vreun act care are legătură cu declanşarea urmăririi penale pentru infracţiuni împotriva naţiunii, a statului, a securităţii publice, ori în materia presei sau a finanţelor publice.

Parlamentarii avocaţi îşi pot exercita însă profesia în faţa Curţii Supreme de Justiţie şi în faţa Curţii de Justiţie a Republicii. Totodată, se interzice parlamentarului să îşi exercite profesia de avocat în interesul unei societăţi/ întreprinderi publice naţionale, al cărei avocat nu era înainte de începerea mandatului politic sau să pledeze împotriva statului, a societăţilor naţionale, a colectivităţilor sau instituţiilor publice. Legea organică care vizează avocaţii înscrişi în barou nu se aplică şi avocaţilor din Consiliul de Stat şi din Curtea de Casaţie.

Deputatul sau senatorul care nesocoteşte aceste interdicţii este considerat demis din oficiu de către Consiliul Constituţional, la cererea Biroului uneia din camere sau a Ministrului de justiţie, dar această sancţiune nu atrage după sine neeligibilitatea.

Mandatul de parlamentar este incompatibil şi cu funcţiile de conducere şi administrare în întreprinderile private: director de întreprindere, preşedinte al Consiliului de administraţie, preşedinte al Consiliului de supraveghere, administrator delegat, director general, director general adjunct. 

Pentru a se aplica principiul incompatibilităţii, întreprinderile private trebuie să aibă însă una dintre următoarele caracteristici:


- să se bucure de subvenţii din partea statului sau a unei colectivităţi publice;



- să aibă obiect exclusiv financiar şi să facă apel la atragerea de capital din partea publicului. Asemenea societăţi sunt cele cotate la bursa de valori sau care , pentru plasarea titlurilor de orice fel, au recurs la bănci, instituţii financiare, agenţi de schimb sau la diferite procedee de publicitate. Legea 72-64/1972 a extins aplicarea incompatibilităţilor şi la funcţiile exercitate în filialele societăţilor vizate;

- activitatea lor să constea în executarea de lucrări şi prestarea de servicii în interesul şi sub controlul statului, al unei colectivităţi ori instituţii publice sau a unei întreprinderi naţionale sau străine;

- să aibă scop lucrativ şi drept obiectiv cumpărarea /vânzarea de terenuri destinate construcţiei de imobile, în vederea vânzării acestora.

Tot aici trebuie menţionate şi acele societăţi al căror capital în proporţie de peste 50% este deţinut de una din întreprinderile menţionate mai sus.

Parlamentarul care intenţionează să înceapă o activitate de conducere, administrare, supraveghere sau de reprezentare permanentă, remunerată şi în cadrul unei întreprinderi cu obiect economic, este obligat să ceară aprobarea biroului camerei din care face parte. Această aprobare se acordă numai dacă activitatea respectivă nu este de natură a compromite independenţa parlamentarului în exercitarea mandatului politic.

Biroul trebuie să se pronunţe în termen de 15 zile de la depunerea cererii sau să sesizeze Consiliul constituţional. 

În Belgia o lege din 6 aug. 1931 stipulează că membrii camerelor legislative nu pot să pledeze sau să asiste un litigiu în interesul statului, nici să dea consultaţii în probleme asemănătoare, dacă acest lucru nu îl fac în mod gratuit. De asemenea se interzice actualilor sau foştilor membri ai camerelor legislative să facă uz de calitatea lor în actele şi publicaţiile referitoare la societăţile cu scop lucrativ.

Notarii, grefierii sau alţi funcţionari ministeriali, precum şi editorii care au transcris sau publicat un act ce contravine dispoziţiei de mai sus sunt pedepsiţi cu amendă de la 50 la 1000 de franci.

Italia. Legea nr.60 din 15 februarie. 1953 interzice membrilor parlamentului să deţină funcţii în instituţiile bancare şi în societăţile pe acţiuni, care au drept scop principal exercitarea de activităţi financiare, excepţie făcând totuşi societăţile de credit cooperativ care nu au sucursale.

Parlamentarii-avocaţi nu pot să asigure asistenţă juridică sub nici o formă întreprinderilor cu caracter financiar sau economic în litigiile dintre acestea sau în acelea în care statul este parte. 

Germania. Nici o dispoziţie legislativă specială nu interzice membrilor parlamentului să exercite activităţi private. Legea fundamentală tinde, din contră, să ocrotească independenţa parlamentarilor faţă de interesele private. În plus, Bundestag-ul a adoptat în 1972 un cod deontologic care se bazează pe principiul publicităţii oricăror activităţi profesionale principale sau accesorii ale parlamentarilor şi cuantumul remuneraţiilor, interzicând totodată îndeplinirea unor funcţii private care contravin eticii parlamentare. 

Potrivit codului, se vor declara toate contractele de asistenţă juridică, de mandat sau similare acestora încheiate cu asociaţii, societăţi, organizaţii şi persoane fizice, precum şi sumele obţinute din efectuarea de expertize sau din activităţi jurnalistice.

Marea Britanie. Nu există decât puţine restricţii care îngrădesc libertatea unui deputat de a exercita simultan o funcţie privată. Camera Comunelor a elaborat un cod deontologic care afirmă principiul independenţei deputaţilor faţă de interesele private. În 1947, Camera Comunelor vota o rezoluţie care susţinea că nu este compatibil cu demnitatea funcţiei de deputat, cu datoria pe care acesta o are faţă de electorat şi cu menţinerea privilegiului de libertate a cuvântului ca unul dintre membrii săi să încheie un contract cu un organism din afara Camerei, dacă acest contract îi limitează independenţa şi libertatea de acţiune în Parlament.

Încălcarea acestor reguli de conduită este considerată drept ofensă adusă Camerei, iar deputatul este pus în situaţia de a se apăra în faţa Comisiei pentru Privilegii; dacă este vinovat i se vor aplica sancţiuni penale şi demiterea din funcţia sa de parlamentar.

SUA – Reglementarea conflictelor de interese. Măsurile de reprimare a corupţiei, severe de altfel, dar adaptate unui câmp restrâns de aplicare, au determinat Congresul american să adopte în 1968 un Cod deontologic al funcţionarilor publici.

Conform acestui cod, funcţionarii publici nu trebuie să practice discriminarea, acordând privilegii cuiva, fie gratuit, fie în schimbul unei remuneraţii şi nici nu trebuie să primească, personal sau prin membrii familiei, vreun beneficiu care le-ar putea influenţa îndeplinirea sarcinilor de serviciu.

Totodată, funcţionarii publici nu trebuie să se angajeze, direct/indirect, într-o relaţie de afaceri cu statul şi nici să folosească (pentru obţinerea de beneficii proprii) o informaţie pe care o deţine în virtutea funcţiei sale.

Absenţa sancţiunilor a făcut însă ca acest cod să fie lipsit de eficacitate. Astfel, Senatul în 1964 şi Camera Reprezentanţilor în 1967 au creat comisii, alcătuite dintr-un număr egal de republicani şi democraţi, în scopul controlării bunei conduite a parlamentarilor. La recomandarea acestor comisii, cele două Camere au introdus conţinutul codului deontologic în regulamentele lor.

Drept urmare, membrii Camerei Reprezentanţilor şi ai Senatului sunt obligaţi să depună anual o declaraţie privind activităţile profesionale, averea, veniturile principale şi accesorii, declaraţie care se dă publicităţii.

Regulamentul Senatului prevede că un senator poate accepta doar acele sume care provin din strângerea de fonduri, ale căror origine, cuantum şi destinaţie sunt făcute publice, precum şi acele sume care vin din partea partidului politic al cărui membru este. Aceste fonduri nu pot fi însă folosite decât pentru cheltuielile făcute cu ocazia campaniei electorale.

Toate darurile primite de un senator şi al căror cuantum global depăşeşte, pe un an, 50 de dolari, vor fi declarate, excepţie făcând darurile pentru soţie, copii sau părinţi.

Regulamentul Camerei Reprezentanţilor impune membrilor săi să refuze orice alt tip de remuneraţie sau cadouri din partea persoanelor fizice şi juridice interesate direct de lucrările legislative ale Congresului.

Analog membrilor Senatului, titularii locurilor din Camera Reprezentanţilor, asistenţii lor personali şi membrii personalului permanent sunt obligaţi să depună o declaraţie de avere. Aceasta trebuie să conţină: numele, titlul de proprietate şi orice funcţie de conducere deţinută în societăţile comerciale care fac afaceri cu guvernul federal sau care se află sub tutela serviciilor federale; numele, adresa şi tipul de activitate din întreprinderile comerciale în care cel în cauză sau soţia acestuia exercită o funcţie de conducere, de asociat sau de consiliere şi care i-a adus, anual, un venit mai mare de 1000 de dolari; sursele veniturilor obţinute din prestarea altor servicii şi care depăşesc 5000 de dolari, excepţie făcând sumele provenite din vânzarea propriului imobil.

Sumele percepute pentru desfăşurarea campaniei electorale nu vor fi incluse în această declaraţie.

 

Expert Mihaela Georgescu

15 ianuarie 2001

